和昌齡弟見寄
作者：王十朋
朝代：宋

paragraphs: 經年游宦思家鄉，枕間魂夢長飛揚。
甌越相望數百里，魚雁來徃安能常。
水綠蓮紅王儉幕，我愧才踈筆常閣。
居官不事羨長卿，執一無權猶子莫。
昔年姜被今獨眠，何時更作三珠連。
左原風物亦不惡，溪蓴抽絲蕨吐拳。
阿連春草詩篇好，勸我歸來宜及早。
代笠亭前烟雨中，共把鋤犁寧待老。